1) Er man **forpligtet** til fysisk at møde op for at efterkomme et ønske om sjælesorgssamtale med en isoleret coronapatient?

Vi tilbyder (og har haft) samtaler over telefon, face-time og skype, og det har faktisk fungeret godt. Og man kan diskutere værdien af "det personlige nærvær" hvis man sidder i en rum-dragt med visir og gummihandsker.

Altså: Er det embedsforsømmelse ikke at møde personligt op? eller har man gjort sin embedspligt ved at tilbyde samtale via telefon/skype?

Svaret er, at vi skal følge de de regler og procedurer, der gælder for omgang med Covid-19 patienter. Det betyder ingen besøg. (Der må heller ikke komme besøg af pårørende.) Vi skal naturligvis stå til rådighed for sjælesorg, men det må ske via telefon/face-time eller skype. Vi skal bevæge os så lidt så muligt rundt mellem afdelinger; så sørg for, at hospitalet er informeret om, at vi arbejder hjemmefra, og at info-tavler, hjemmesider og telefonsvarere er opdaterede.

2) Det samme gælder spørgsmålet om fysisk nærvær ved andagter ved dødslejer/udsyngning af afdøde corona-patienter? Man vil gerne yde omsorg og støtte til de pårørende, men det kan være vanskeligt at gøre på betryggende måde i små lokaler med mange mennesker uden at udsætte sig selv og andre for smitte.

Altså: Vil det være i orden at tilbyde sit nærvær over telefon / skype eller foreslå, at man mødes i det fri med passende afstand?

Svaret er igen, at vi skal følge reglerne for omgang med Covid-19 patienter og potentielle smittede. Vi skal tilbyde digital nærhed - vi kan tilbyde samtaler, andagter og bøn via telefon/face-time/skype e.l., men vi skal så vidt muligt ikke mødes med pårørende til corona-ofre. Hvis de pårørende/efterladte er symptomfrie kan man undtagelsesvis - hvis man skønner det forsvarligt - mødes, hvis det kan ske i et lokale, hvor man kan holde den nødvendige afstand, eller man kan tilbyde "walk-and-talk" i frisk luft og med passende afstand.

3)  Vielser / nødvielser af corona-patienter.

Det må forventes, at der kan komme forespørgsler om vielser/nødvielser, hvor den ene part er corona-patient.

Hvis man overhovedet kan få lov til at bevæge sig ind på en hospitalsstue med en corona-patient, vil det være ret omfattende. Man vil naturligvis efterlade værnemidlerne (beskyttelsesdragt m.m.) stuen. Ritualbog og salmebøger kan man også tage kopier af, som man kan efterlade. Men hvad med papirer med underskrift til registreringsmyndigheder? Vil det være i orden med scannede kopier?

Én har spurgt: Kan man gennemføre en vielse over skype, når papirer, vidner og underskrifter er i orden, og begge parter svarer hørligt ja på tilspørgslen?

Svaret er, at det vil opbyde en del vanskeligheder at gennemføre en vielse/nødvielse hvor den ene part er Covid-9 patient.

Man kan ikke vie over skype - det vil også kunne danne en uheldig præcedens! Men man må tænke kreativt. Der må være en form for visuel kontakt mellem præsten og parret. Man kan forestille sig, at præsen kan stå i et andet rum eller en "sluse"  med et vindue ind til patienten/parret,  og så have telefonisk/digital kontakt med parret så ritualet kan gennemføres. Vidner kan overvære vielsen på skype eller face-time. Og underskrifter fra par og vidner må scannes og/eller sendes digitalt.